Il-Fond Ewropew tal-Investiment (FEI) u l-Kummissjoni Ewropea qed iniedu strument ta' garanzija pilota ġdid sabiex itejbu l-aċċess għall-finanzjament għall-individwi u għall-organizzazzjonijiet li jixtiequ jinvestu fil-ħiliet u fl-edukazzjoni. L-iskema pilota ta' €50 miljun se tappoġġa l-finanzjament għall-istudenti u għal min qed jitgħallem, għall-intrapriżi li qed jinvestu fit-titjib tal-ħiliet tal-impjegati tagħhom u għall-organizzazzjonijiet li jipprovdu l-edukazzjoni u t-taħriġ. L-Istrument ta' Garanzija Pilota għall-Ħiliet u għall-Edukazzjoni (Skills & Education Guarantee Pilot – S&E Pilot) huwa inizjattiva ġdida għall-finanzjament tad-dejn maħsuba biex tistimola l-investimenti fl-edukazzjoni, fit-taħriġ u fil-ħiliet – bħala parti mis-soluzzjoni biex aktar nies isibu impjieg u bħala rispons għall-ħtiġijiet dejjem jinbidlu tal-ekonomija Ewropea. Din l-inizjattiva hija partikolarment rilevanti fis-sitwazzjoni ekonomika diffiċli li qed jiffaċċjaw iċ-ċittadini u l-intrapriżi Ewropej bħalissa minħabba l-pandemija tal-coronavirus. Se tappoġġa lill-kumpaniji u lill-istudenti matul il-kriżi u warajha, sabiex tiżgura li l-Ewropa tista' tiżviluppa u tibqa' tkun minn ta' quddiem fir-rigward tal-iżviluppi teknoloġiċi globali, tmexxi l-ekonomija tal-għarfien tagħha 'l quddiem u taċċellera l-irkupru ekonomiku tagħha. Il-Viċi President tal-Kummissjoni Ewropea għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Bil-potenzjal li jiġu mmobilizzati €200 miljun f'investimenti għall-iżvilupp tal-edukazzjoni u tal-ħiliet, l-Istrument ta' Garanzija Pilota għall-Ħiliet u għall-Edukazzjoni huwa pass lejn soċjetajiet u ekonomiji aktar reżiljenti u inklużivi sakemm l-UE tirkupra mill-pandemija tal-COVID-19. Jista' jipprovdi l-appoġġ meħtieġ għall-iżvilupp ta' opportunitajiet ta' apprendiment u ta' ħiliet għal xi wħud mis-setturi l-aktar kritiċi, bħal pereżempju s-saħħa, l-edukazzjoni, is-sigurtà, u l-ekonomija diġitali u ekoloġika. Il-ftuħ tal-finanzjament lil min qed jitgħallem, lin-negozji u lill-organizzazzjonijiet edukattivi se jippermetti li kemm jista' jkun nies u negozji jibbenefikaw minnu.” Il-Kap Eżekuttiv tal-FEI, Alain Godard, qal: “L-investimenti fil-ħiliet jikkontribwixxu għat-tkabbir, għall-kompetittività u għall-konverġenza soċjali. L-Istrument ta' Garanzija Pilota l-ġdid għall-Ħiliet u għall-Edukazzjoni li tnieda llum joffri lill-istudenti u lin-negozji opzjonijiet ġodda biex isibu l-appoġġ li għandhom bżonn biex jikbru, filwaqt li jindirizza l-isfidi marbuta mat-trasformazzjonijiet diġitali u mat-tranżizzjoni lejn ekonomija ħielsa mill-karbonju.­­ Billi ntejbu l-aċċess għall-opportunitajiet ta' edukazzjoni u ta' taħriġ, nistgħu nappoġġaw forza tax-xogħol li tista' tadatta aktar għall-ambjenti li dejjem qed jinbidlu, u dan huwa ferm aktar kruċjali f'dan il-mument ta' kriżi.” Fil-fażi pilota tiegħu, l-S&E Pilot se jipprovdi garanzija tal-UE ta' massimu ta' €50 miljun appoġġata mill-Fond Ewropew għall-Investimenti Strateġiċi (FEIS), u b'hekk jattiva l-finanzjament tad-dejn għall-proġetti tal-ħiliet u tal-edukazzjoni fl-Ewropa, bl-għan li jimmobilizza finanzjament totali ta' aktar minn €200 miljun. L-istituzzjonijiet finanzjarji jew il-fornituri tal-edukazzjoni u tat-taħriġ interessati jistgħu japplikaw biex isiru intermedjarji finanzjarji u jipparteċipaw fl-iskema billi jwieġbu għas-Sejħa għal Espressjonijiet ta' Interess miftuħa ppubblikata mill-FEI. L-għażla tal-intermedjarji finanzjarji hija ġestita mill-FEI. L-FEI se jipprovdi garanzija limitata tal-ewwel telf (jew kontrogaranzija) bla ħlas lill-intermedjarji finanzjarji magħżula li jkunu qegħdin jibnu portafolli ġodda ta' finanzjament tad-dejn għall-istudenti u għan-negozji. L-istudenti u n-negozji eliġibbli se jkollhom aċċess għal tipi differenti ta' finanzjament (eż. self, pagamenti differiti, self marbut mal-introjtu, eċċ.) permezz ta' intermedjarji finanzjarji dedikati, bħal pereżempju istituzzjonijiet finanzjarji, universitajiet u ċentri ta' taħriġ vokazzjonali, garantiti mill-UE. Fl-aħħar mill-aħħar, bis-saħħa tal-garanzija, il-benefiċjarji finali se jkun jistgħu jaċċessaw il-finanzjament aktar faċilment u b'kundizzjonijiet aħjar. Il-fażi pilota tal-inizjattiva se titnieda fl-2020 bl-objettiv li ssir strument finanzjarju standard wara l-2020, fi ħdan il-qafas finanzjarju pluriennali tal-UE li jmiss (2021 – 2027). Iċ-Ċentru Ewropew ta' Konsulenza għall-Investimenti se jipprovdi wkoll appoġġ għall-bini ta' kapaċità sabiex jgħin fil-promozzjoni tal-Istrument Pilota. Informazzjoni ġenerali L-S&E Pilot għandu l-għan li jappoġġa lill-benefiċjarji finali li ġejjin: L-individwi (studenti u min qed jitgħallem) li jridu jkomplu jistudjaw u jtejbu l-ħiliet tagħhom permezz tal-akkademiċi, tat-taħriġ vokazzjonali, tal-apprendiment tul il-ħajja u forom oħrajn ta' edukazzjoni, inkluż permezz tal-mezzi diġitali. L-S&E Pilot se jappoġġa wkoll il-mobbiltà tal-istudenti u ta' min qed jitgħallem li qed isegwu programmi edukattivi fi Stat Membru differenti minn dak tar-residenza tagħhom. L-intrapriżi Ewropej li jikkontribwixxu għal tali sforzi ta' trasformazzjoni tal-ħiliet u li jiffaċilitawhom billi jinvestu fit-titjib tas-sett ta' ħiliet u tal-użu tal-ħiliet tal-forza tax-xogħol tagħhom. Dan jgħin biex jiżdiedu l-kompetittività u l-produttività tal-kumpanija, filwaqt li jinżammu l-impjiegi. L-organizzazzjonijiet Ewropej li huma attivi fil-qasam tal-iżvilupp tal-ħiliet, tat-taħriġ u tal-edukazzjoni jew li jiżviluppaw proġetti fil-qasam tal-edukazzjoni. L-objettiv tagħhom huwa li jtejbu b'mod sinifikanti l-ekosistema tal-provvista tal-edukazzjoni, tat-taħriġ u tas-servizzi relatati mal-ħiliet, inkluż permezz tal-mezzi diġitali. Il-kindergartens, l-iskejjel preprimarji, is-servizzi tat-tfulija bikrija u organizzazzjonijiet simili huma inklużi f'din il-kategorija wkoll. Għal Aktar Informazzjoni: Sejħa għal Espressjonijiet ta' Interess tal-FEI Sit web tal-FEIS Ir-rispons tal-UE għall-coronavirus Ċentru Ewropew ta' Konsulenza għall-Investimenti